སར་བལྟ་བ་ནི་མིག་ལ་བྱམས་པའི་གནད་ཡིན༔འོད་གསལ་གྱི་སྣང་བ་ཅུང་ཟད་བརྟན་པའི་ཚེ་བལྟ་ཕྱོགས་ཡང་སྔ་དྲོ་ནུབ་ཕྱོགས་དང་ཕྱི་དྲོ་ཤར་ཕྱོགས་སུ་བལྟ་བ་ཡིན༔སྐར་ཁུང་དང་རེ་མིག་སོགས་གནམ་མཐོང་བའི་གསལ་ལམ་ལ་བརྟེན་ནས་སྦྱོང་བ་ནི་རྟག་ཏུ་གནད་དུ་ཆེའོ༔དེ་ལས་ཉི་ཟླ་ལ་ཡུན་རིང་པོར་བལྟས་ན་མིག་གི་འོད་འཕྲོགས་ནས་བསྒྲིབ་པར་འགྱུར་རོ༔འོད་གསལ་གྱི་སྣང་བ་ཤར་གྱི་རེ་བ་དང་མ་ཤར་གྱི་དོགས་པ་འཆར་བའི་ཐབས་ལ་འབད་རྩོལ་ལ་སོགས་པ་ཐམས་ཅད་སྤངས་ནས་མིག་ཕྱེད་བཙུམ་བྱས་ནས་བལྟ་བའི་ས་དེར་རང་བབས་སུ་བཞག་པས་དང་པོ་མ་མཐོང་ཡང་སླར་ཇེ་གསལ་དུ་འབྱུང་བར་གདོན་མི་ཟའོ༔གནད་དེ་དག་ལ་མ་རྨོངས་པར་ཉམས་སུ་ལེན་པ་ལ་རྟག་ཏུ་བརྩོན་པར་བྱའོ༔འདི་དུས་རེ་འགའ་ན་རེ༔མིག་ལོང་བའི་སྐྱོན་འབྱུང་འོང་ཟེར་བ་ཡོད་ཀྱང་དེ་ལ་དོགས་པ་མི་འཇུག་པའི་ཚུལ་སྔོན་བྱོན་གྱི་རིག་འཛིན་གྲུབ་ཐོབ་འཇའ་ལུས་འཕོ་བ་ཆེན་པོར་སངས་རྒྱས་པ་རྣམས་ལམ་གྱི་འཇུག་སྒོ་འདིར་བརྟེན་ནས་གྲོལ་བ་ཡིན་ཏེ་མིག་ཀྱང་མ་ལོང་༔མི་ཚེ་གཅིག་ལ་མིག་ཧྲིལ་པོར་ཕྱེས་ནས་གསལ་ལམ་དང་ཡུལ་ལ་ལྟད་མོ་བལྟས་པའི་རྐྱེན་གྱིས་མིག་མི་ལོང་ན་ཕྱེད་བཙུམ་གྱིས་ལོང་བའི་དོན་མ་མཆིས་པས་བདུད་ཀྱི་བསླུ་ཚིག་ཏུ་གདོན་མི་ཟ་བ་ཡིན་པར་ངོ་ཤེས་པར་གྱིས་ཤིག༔བྱ་བཏང་ཁོ་ནའི་སྤྱོད་ཡུལ་ལས་གཞན་གྱིས་མ་ཡིན་ཞེས་ཟེར་བ་ཡང་སྲིད་ན༔ཁྱིམ་མེད་རབ་ཏུ་བྱུང་ནས་བཟུང་སྟེ་ཆོས་ཐམས་ཅད་བྱ་བཏང་གི་སྤྱོད་ཡུལ་ལགས་ཀྱང་ཚུལ་དེ་ལྟར་ལྡན་པ་ནི་དཀོན་པའི་ཕྱིར༔མི་གང་གིས་ཡུལ་གང་ནས་ཉམས་སུ་བླངས་ཀྱང་བླ་མ་དམ་པ་དང་མི་འབྲལ་བར་བརྩོན་འགྲུས་དྲག་པོའི་སྟོབས་ཀྱིས་ཉམས་སུ་བླངས་པས་གྲོལ་བ་ངེས་པར་འཐོབ་པར་གདོན་མི་ཟའོ༔ལ་ལས་ན་རེ་ཁྲེགས་ཆོད་ཀྱིས་གྲོལ་བ་མ་ཐོབ་བར་དུ་ཐོད་རྒལ་བསྒོམ་པའི་དུས་མ་ཡིན་ཞེས་ཟེར་ནའང་ཁྲེགས་ཆོད་ཀྱིས་གྲོལ་བ་ཐོབ་དུས་ལམ་གཞན་ལ་བརྟེན་དགོས་པའང་མེད་མོད་དེ༔ཁྲེགས་ཆོད་ཀྱི་ལམ་བུལ་བས་གྲོལ་བ་ཐོབ་པ་ཤིན་ཏུ་ཉུང་བའི་ཕྱིར་མྱུར་ལམ་ཟབ་མོ་ཐོད་རྒལ་ལ་བརྟེན་ན་རིང་པོར་མི་ཐོགས་པར་གྲོལ་བའི་གནད་ཡོད་པའི་ཕྱིར་ལམ་འདི་བླ་ན་མེད་པའོ༔ལ་ལས་ནི་ཐོད་རྒལ་འདི་གེགས་དང་གོལ་ས་མང་བས་ལེགས་ཉེས་ཤིན་ཏུ་ཆེ་བ་ཡིན་ཟེར་བ་ཡང་འབྱུང་སྟེ༔དེ་ཡང་ལམ་གང་ལ་བརྟེན་ཀྱང་མཚན་ལྡན་གྱི་བླ་མ་དམ་པས་མ་ཟིན་ན་གེགས་དང་གོལ་ས་མེད་པའི་ལམ་ནི་ཡོད་མི་སྲིད་དེ་རིག་པས་དཔྱད་པ་བཏང་བས་ངེས་པར་ཤེས་མཛོད༔དུས་དེང་སང་རྫོགས་པ་ཆེན་པོའི་བསྟན་པ་ཉམས་དམའ་བས་ལམ་འདི་ལ་གཤེ་ཞིང་སྐུར་པ་འདེབས་པ་ཤིན་ཏུ་མང་པོ་འབྱུང་སྟེ་དེའི་དོན་ནི༔ལ་ལ་བསྐལ་པ་དཔག་ཏུ་མེད་པར་ཐེག་པ་འདི་དང་ལས་འབྲེལ་མེད་པ་དང་༔ལ་ལ་ནི་བདུད་དང་རཱུ་དྲས་བསླད་ནས་ཡང་དག་པའི་ལམ་ལས་རིང་དུ་སོང་བ་དང་༔ལ་ལ་ནི་རང་དབང་དང་བྲལ་ཞིང་གཞན་གྱི་དབང་དུ་གྱུར་པས་གཞན་རྗེས་སུ་འབྲངས་ནས་ལམ་འདི་ལས་རིང་དུ་དབེན་པ་ཡིན་ཏེ༔ལམ་འདིར་འཇུག་པའི་སྐྱེས་བུ་རྣམས་ཀྱིས་བློ་སྙིང་ཕུར་ཚུགས་སུ་གཏོད་པ་དང་སུས་ཀྱང་ཁ་ལ་མི་ཉན་པ་གནད་ཀྱི་ཡང་གཅེས་དམ་པ་ཡིན་པས་ཤེས་པར་གྱིས་ཤིག༔ལམ་གྱི་འཇུག་པ་ལ་སུན་འབྱིན་གྱི་གེགས་བསལ་བའི་ལེའུ་སྟེ་བཅུ་གཅིག་པའོ༔གུ་ཧྱ༔གདམས་པ་འདི་ཉིད་ཉམས་སུ་ལེན་པའི་སྐྱེས་བུ་དེ་ལ་མཚན་ཉིད་འདི་དག་ཚང་དགོས་པས་རྟོགས་ཤིག༔བྱིན་རླབས་ཀྱི་ཆུ་བོ་བསྟེན་པའི་བུམ་བཟང་དད་པ་ཡིན་པས་ལྡན་དགོས༔དགོངས་རྒྱུད་ཀྱི་ཕ་ཕོག་འདེབས་པའི་བང་ཁང་དམ་ཚིག་ཡིན་པས་ལྡན་དགོས༔རྣམ་མཁྱེན་གྱི་བསྐུལ་མ་ངེས་འབྱུང་ཡིན་པས་ལྡན་དགོས༔ཐར་ལམ་གྱི་ཤིང་རྟ་བརྩོན་འགྲུས་ཡིན་པས་ལྡན་དགོས༔ཡང་དག་པའི་སྐྱེལ་མ་སྙིང་རུས་དང་སྡུག་སྲན་ཡིན་པས་འཛོམ་དགོས༔དེ་ལྟ་བུའི་ཡོན་ཏན་དང་ལྡན་ན་ལམ་འདི་ཉམས་སུ་བླངས་པས་ལས་ལ་བཟང་ངན་དང་དབང་པོ་ལ་རྣོ་རྟུལ་མེད་པར་ལོ་གསུམ་གྱིས་རིག་འཛིན་དང་པོའི་ས་རུ་ཕེབས་པར་ངེས་པ་ནི་མི་འགྱུར་བའི་གཏན་ཚིགས་ཡིན༔དེང་སང་རྫོགས་པ་ཆེན་པོའི་བསྟན་པ་རི་མོའི་མར་མེ་ལྟར་སོང་ནས་ཆོས་ལུགས་རྫོགས་ཆེན་དུ་བློ་བདེ་བ་ཙམ་ལས་ཤེས་རྒྱུད་རྫོགས་ཆེན་དུ་གྲོལ་བ་ཤིན་ཏུ་དཀོན་པས་འཆི་ཁ་ཐ་མལ་དུ་ལུས་པ་ཕུང་ཚབ་ཆེ་བར་སོམས་ཤིག༔སྙིགས་མའི་དུས་ལ་བབས་ཚེ་བསྟན་པ་ཁ་བཤད་ཙམ་དུ་འགྲིབ་པ་ནི་ཉི་མ་ནུབ་པའི་ཤུལ་གྱི་འོད་ཐག་སྣང་བ་ཙམ་མོ༔སྔནོ་བསྐལ་པ་དང་པོའི་དུས་སུ་ཐོས་པ་རྒྱ་ཆེ་བས་ལམ་གྱི་གནད་དོན་ཤེས་ཤིང་༔བསྒོམ་པ་གཏིང་ཟབ་མོས་རྣམ་མཁྱེན་གྱི་གོ་འཕང་ལ་བགྲོད་པ་ཡིན་པས་དེ་གཉིས་ཀ་འཛོམ་ན་ཆོད་ཆེ༔གནད་གཉིས་ཀ་དང་ལྡན་ན་སྐལ་པ་རབ་དང་ལྡན་པ་ཡིན་ཏེ༔མི་ལྡན་ནའང་སྒོམ་པ་ཟབ་མོའི་ཉམས་ལེན་ཞིག་མེད་ན་རྣམ་མཁྱེན་གྱི་ལམ་ལ་ཕྱོགས་ཙམ་ཉེ་བ་མ་ཡིན་པའི་ཚུལ་ཤེས་དགོས་པ་ནི་གནད་གལ་པོ་ཆེ་ཡིན༔རྒྱུ་འབྲས་ངེས་དོན་དུ་རློམ་ནས་ས་ཕུག་དང་ལུང་སྟོང་སྤྱིལ་པོ་རྣམས་སུ་མི་ཚེ་སྡུག་ཟད་བྱེད་པའི་བླུན་པོ་ཁ་འགུལ་དང་༔མཁས་རློམ་རང་མཐོང་གིས་རྒྱུད་ཁེངས་ཤིང་གྲོང་ཡུལ་ཀུན་ཏུ་ཁྱི་འཁྱམ་བཞིན་དུ་ཉུལ་ནས་ཁྱད་གསོད་ཀྱིས་སྡང་ཚིག་སྒྲོགས་པའི་ཅོལ་ཆུང་རྣམས་དང་༔སེམས་ཀྱི་འཁྲུལ་འཁོར་ལ་བློ་ཡིད་ཀྱིས་བཅོས་བསྒྱུར་བྱེད་པའི་སྒོམ་ཆེན་དུ་རེ་བའི་མི་ཚེ་དེར་འདའ་བའི་དམུས་ལོང་རྣམས་ནི་ངེས་གསང་གི་སྐལ་བ་ཆད་པ་ཁོ་ནའོ༔གཞན་ཡང་ཅོལ་ཆུང་བ་རྩ་ཁམས་ཡངས་པ་ལེ་ལོ་དང་རྣམ་གཡེངས་ཆེ་བ་རྣམས་ནི་ལམ་དུ་མི་ཚུད་པ་དང་ལམ་ལས་ལྡོག་པའི་སྐྱེས་བུ་ཡིན་པས་གྲོལ་བ་ཐོབ་པ་ནི་ཤིན་ཏུ་དཀོན་པ་ཡིན་ནོ༔སྣོད་དང་གདམས་པའི་སྐྱོན་བསལ་བའི་ལེའུ་སྟེ་བཅུ་གཉིས་པའོ༔གུ་ཧྱ༔ཀྱེ་པདྨ་བདག་གི་བརྒྱུད་པ་འཛིན་ཅིང་ཆོས་འདིའི་སྣོད་མཆོག་ཏུ་གྱུར་པ་རྣམས་ཉོན་ཅིག༔ལྟོས་ཤིག༔རྟོགས་ཤིག༔རང་བཞིན་ཐེག་མཆོག་རྒྱལ་པོ་འདི་ནི་ཁྱད་འཕགས་ཀྱི་ཆེ་བ་བདུན་དང་ལྡན་པ་ཡིན་ཏེ༔བསྐྱེད་རིམ་གྱིས་ཡུལ་རང་རྒྱུད་པར་བལྟས་ནས་གྲོལ་ས་གཞན་དུ་རློམ་པ་རྣམས་རྒྱུ་སྒྲུབ་པས་འབྲས་བུ་ལ་རེ་སྨོན་ཙམ་ལས་ཤིན་ཏུ་ཐག་རིང་བ་ཡིན༔ཐོད་རྒལ་གྱིས་རང་སྣང་སྐུ་དང་ཡེ་ཤེས་ཀྱི་དཀྱིལ་འཁོར་མངོན་དུ་བྱེད་པས་ཁྱད་པར་དུ་འཕགས་པ་དང་༔རྩ་རླུང་འཛིན་རྩོལ་ཅན་ཉམས་སུ་བླངས་པས་གེགས་དང་གོལ་ས་ཤིན་ཏུ་མང་བའི་སྐྱོན་ལ་མ་ཐོགས་ཀྱང་རྒྱུ་ལ་སྤྱོད་པས་འབྲས་བུ་ལ་རྒྱང་རིང་བའི་སྐྱོན་ཡོད་དེ༔ཐོད་རྒལ་གྱིས་འཛིན་རྩོལ་དང་བྲལ་བའི་རྩ་རླུང་རང་དལ་བས་དུག་གསུམ་གྱི་ལས་རླུང་རང་མལ་དུ་གསོད་པས་ཁྱད་དུ་འཕགས་པ་དང་༔ཁྲེགས་ཆོད་ཀྱིས་སྐྱོན་དང་ཡོན་ཏན་ལྐོག་ཏུ་གྱུར་པས་མི་མཐོང་བ་ལ༔ཐོད་རྒལ་གྱིས་ཆོས་ཉིད་བསམ་གྱིས་མི་ཁྱབ་པའི་གདངས་མངོན་སུམ་དུ་མཐོང་བས་ཁྱད་དུ་འཕགས་པ་དང་༔ཁྲེགས་ཆོད་ཀྱི་ལམ་བློ་དང་ཡིད་དཔྱོད་ཀྱི་ཡུལ་དུ་སོང་བས་ལམ་བགྲོད་འཕགས་ཤིན་ཏུ་བུལ་བ་ལ༔ཐོད་རྒལ་དུ་སྐུ་དང་ཡེ་ཤེས་ཀྱི་རོལ་པ་མ་བསྒོམ་རང་བྱུང་ལྷུན་གྱིས་གྲུབ་པའི་ངང་དུ་རང་ཡན་པས་ལམ་ཐམས་ཅད་གཅིག་ཆར་དུ་བརྒལ་བས་ཁྱད་དུ་འཕགས་པ་དང་༔ཁྲེགས་ཆོད་དུ་བརྩོན་འགྲུས་དང་སྙིང་སྟོབས་དྲག་པོས་ཉམས་སུ་ལེན་པའི་སྐྱེས་བུ་རྣམས་གྲོལ་བའི་ས་ལ་ཕེབས་ནའང་ལུས་རྡུལ་ཕྲན་དུ་དེངས་པ་ལས་འོད་གསལ་དུ་མི་སྨིན་པ་ལ༔ཐོད་རྒལ་གྱིས་སྒོ་གསུམ་རྡོ་རྗེ་གསུམ་གྱི་རོལ་པར་སྨིན་ཅིང་འཇའ་ལུས་འཕོ་བ་ཆེན་པོར་གྲོལ་བས་ཁྱད་དུ་འཕགས་པ་དང་༔ཐེག་པ་གཞན་ཐམས་ཅད་སྐྱེ་བ་དུ་མར་ཚོགས་སྨོན་གྱི་སྟོབས་བསགས་པའི་འབྲས་བུས་རྣམ་པར་གྲོལ་བའི་ས་ལ་ཡིད་སྨོན་བྱེད་པ་ཙམ་ལས་ཚེ་གཅིག་ལུས་གཅིག་གིས་གྲོལ་བར་མི་འགྱུར་བ་ལ༔ཐོད་རྒལ་དུ་བརྩོན་འགྲུས་དྲག་པོས་ཉམས་སུ་བླངས་པས་ཚེ་གཅིག་ལུས་གཅིག་ཏུ་འཇའ་ལུས་ཆོས་ཀྱི་སྐུར་འཚང་རྒྱ་བས་ཁྱད་དུ་འཕགས་པ་དང་༔ཐེག་པ་གཞན་རྣམས་ཀྱིས་གལ་ཏེ་དབང་པོ་རྣོ་ཞིང་བརྩོན་འགྲུས་ཆེ་བ་ཞིག་གྲོལ་བ་ཐོབ་སྲིད་ནའང་༔གྲོལ་ས་དང་གྲོལ་མཁན་གཉིས་སུ་བྱས་ཏེ༔དེར་ཡང་སྟོན་འཁོར་དུ་སྣང་བས་ཐེག་ཆེན་གྱི་ལམ་དུ་བགྲོད་དེ་ཡང་གྲོལ་གྱི་ས་རུ་བགྲོད་དགོས་པ་ལས༔ཐོད་རྒལ་དུ་ཚེ་གཅིག་ལུས་གཅིག་གིས་རང་གྲོལ་གདོད་མའི་མགོན་པོ་འོད་མི་འགྱུར་བའི་ངང་དུ་འཚང་རྒྱ་བས་ཁྱད་དུ་འཕགས་པའོ༔དེ་ལྟར་ཡོན་ཏན་ཀུན་དང་ལྡན་པའི་ཐེག་མཆོག་བླ་ན་མེད་པ་འདིའི་རྣམ་པར་ཐར་པ་ནི་སངས་རྒྱས་ཀྱི་ཡོན་ཏན་བཟང་པོས་བཅོས་སུ་མེད་དེ༔ཡེ་སངས་རྒྱས་པ་ལ་ཡང་སངས་རྒྱས་བས་བསླད་མི་འཇུག་པ་དང་༔སེམས་ཅན་ངན་པས་ངན་པར་མ་བསྒྱུར་ཏེ༔ཡུལ་མེད་ཟང་ཐལ་ཆེན་པོ་ལ་ཡུལ་གཞན་གྱིས་བསྒྱུར་དུ་མི་བཏུབ༔གདོད་ནས་རང་བྱུང་ཆེན་པོ་ལ་སྐྱེ་བའི་ཡུལ་བདག་མེད་པས་མ་སྐྱེས་པ༔ཆོས་ཉིད་གདོད་ནས་སྟོང་པ་ལ་འགག་པའི་མཐའ་མེད་པས་མ་འགགས་པ༔ཁྱབ་བརྡལ་ནམ་མཁའི་ཁོར་ཡུག་ལ་དངོས་དང་བདག་པོ་མེད་པས་རྟག་པ་མ་ཡིན༔ཆོས་ཉིད་བྱང་ཆུབ་ཆེན་པོ་ཅང་མེད་དུ་མ་གྱུར་པས་ཆད་པ་རུ་མ་སོང་༔རང་བྱུང་བདེ་ཆེན་རྒྱལ་པོ་མཐའ་དབུས་དང་བྲལ་བས་འོང་བའི་ཡུལ་བདག་དང་བྲལ་བ༔དུས་གསུམ་ཐོག་མཐའ་ལས་འདས་པའི་ཀ་དག་བརྡལ་ཁྱབ་ཆེན་པོ་འགྲོ་བའི་ཡུལ་དང་བྲལ་བ༔ཡེ་ཤེས་ཡོན་ཏན་གྱི་སྐུ་མཆོག་མཐའ་གཅིག་ཏུ་མ་ངེས་པ༔ལྷུན་གྲུབ་གཞོན་ནུ་བུམ་སྐུ་དོན་སོ་སོ་རུ་མ་སོང་བ༔ཁྱབ་བརྡལ་ནམ་མཁའི་ཁོར་ཡུག་ལ་མཐའ་དབུས་དང་ཕྱི་ནང་ཁས་ལེན་དང་ངོས་བཟུང་ཐམས་ཅད་ལས་འདས་པས་སྟོང་པ་ཉིད་དང་༔ཚིག་གིས་མི་མཚོན་པ་དོན་གྱིས་ལ་མི་ཟློ་བ་དཔེ་ཡིས་ཚད་མི་ཐེབ་པས་མཚན་མ་དང་བྲལ་བ༔རང་ཐོག་ཏུ་རང་གྲོལ་བ་ལས་རྒྱུ་འབྲས་གཞན་གྱིས་མི་གྲོལ་བས་ཡུལ་ལ་སྨོན་པ་མེད་པའོ༔རྣམ་པར་ཤེས་པ་བདག་མེད་རང་སར་ཡན་པས་རྣམ་ཤེས་མཐའ་ཡས༔རིག་པ་སྦྱངས་བགྲོད་ལས་འདས་པས་ཅུང་ཟད་མེད་པ༔ཆོས་ཉིད་རྟག་ཆད་ལས་འདས་པས་ཡོད་མིན་མེད་མིན༔ཁྱབ་བརྡལ་ཕྱོགས་མཐའ་ལས་འདས་པས་ནམ་མཁའ་མཐའ་ཡས༔རིག་པ་སྦྱངས་བགྲོད་ལས་འདས་པས་ཅུང་ཟད་མེད་པའོ༔ལྷུན་གྲུབ་ཀྱི་གདངས་ལ་ངོ་བོས་ལམ་བྱེད་པ་རྒྱུའི་ཐེག་བརྒྱད༔སྐུ་གསུམ་དབྱེར་མེད་ཆིག་རྫོགས་ཀྱི་རོལ་པ་མངོན་དུ་བྱེད་པའི་འབྲས་བུའི་ཐེག་པའོ༔མཚན་ཉིད་ཡོན་ཏན་བསྟན་པའི་ལེའུ་སྟེ་བཅུ་གསུམ་པའོ༔གུ་ཧྱ༔སླར་ཡང་རང་ཐོག་ཏུ་ངོ་སྤྲོད་ཅིང་རང་དབང་སྦྱིན་པ་ནི༔ཀྱཻ་ཆོས་ཉིད་རིག་པའི་སྐྱེས་བུ་ཉོན་ཅིག༔ད་ལྟའི་ཤེས་པ་སྐྱེ་འགགས་ལས་འདས་པ་བློ་ཡིད་རྟོག་པས་མི་བཅོས་པར་རང་སར་ཞོག་དང་༔ངོ་བོ་སྟོང་པ་རང་བཞིན་གསལ་བ་ཐུགས་རྗེའི་འཆར་སྒོ་མ་འགག་པ་དེ་ཉིད་སྐུ་གསུམ་ཡེ་རྫོགས་ཀྱི་བདག་ཉིད་ཡིན་པས་ངོ་ཤེས་པའི་ངང་ལ་གདིང་བསྐྱེད་ཅིག༔བཙན་ས་ཟུངས་ཤིག༔ཨ་ཨ་ཨ་ཕཊ༔སླར་ཡང་རང་སྣང་ཡེ་ཤེས་གསང་བའི་དཀྱིལ་འཁོར་ལ་ཤེས་རབ་ཀྱི་མིག་གིས་ལྟོས་དང་༔མ་དག་སྙིགས་མའི་སྣང་སེམས་འོད་གསལ་སྒྲིབ་གཡོགས་དང་བྲལ་བའི་དབྱིངས་སུ་དེངས་ནས་ཆོས་ཉིད་ཡིད་དཔྱོད་ལས་འདས་པར་མངོན་སུམ་དུ་སྣང་བ་འདི་འདས་པའི་སངས་རྒྱས་རྣམས་ཀྱི་གཤེགས་ཤུལ༔ད་ལྟའི་སངས་རྒྱས་རྣམས་ཀྱི་བཞུགས་ས༔མ་འོངས་པའི་སངས་རྒྱས་རྣམས་ཀྱི་བགྲོད་པ་གཅིག་པུའི་ལམ་ཡིན་པས་ཁྱོད་ལ་རང་དབང་དུ་སྟེར་བ་ཡིན་ཏེ་ཟུངས་ཤིག༔འཆོངས་ཤིག༔སྤྱོད་ཅིག༔འོད་གསལ་གྱི་སྣང་བ་དབྱིངས་དང་ཐིག་ལེ་རིག་པ་མི་འགྱུར་བ་འདི་ཀ་གདོད་མའི་ཡེ་གཞི་ཀ་ནས་དག་པའི་སངས་རྒྱས༔རྣམ་གྲོལ་མྱུར་ལམ་སྙིང་པོའི་དམ་ཆོས༔མི་ཕྱེད་གཉིས་མེད་དུ་འདུན་པ་དགེ་འདུན་ཡིན་ཏེ༔དཀོན་མཆོག་གསུམ་པོ་སྐྱབས་སུ་བསྟེན་པ་གནས་ལུགས་དོན་གྱི་སྐྱབས་འགྲོ་འདི་ཁོ་ན་ཡིན་པས་ཟུངས་ཤིག༔སྲིད་པ་ལས་རབ་ཏུ་འཕགས་པའི་བླ་མ༔བདག་རྟོག་དབྱིངས་སུ་གཞོམ་པའི་ཡི་དམ༔འཁོར་འདས་དག་མཉམ་དུ་རོལ་པའི་མཁའ་འགྲོ༔རྩ་གསུམ་རྒྱལ་བའི་དཀྱིལ་འཁོར་ཐམས་ཅད་སྙིང་པོ་གཅིག་ཏུ་དྲིལ་ནས་བསྒྲུབ་པ་འདི་ཁོ་ན་ཡིན་པས་ཟུངས་ཤིག༔འོད་གསལ་གྱི་བཀོད་པ་ཆེན་པོ་འདི་ཀ་སྒྲིབ་གཡོགས་བྲལ་བས་དཀར་པོ༔ཡོན་ཏན་རྫོགས་པས་སེར་པོ༔ཆགས་པ་བྲལ་བས་དམར་པོ༔མ་བཙལ་རྫོགས་པས་ལྗང་གུ༔རྟག་ཆད་ཀྱི་མཐར་མ་ལྷུང་བས་མཐིང་གའོ༔འོད་གསལ་དེ་ཉིད་ངོ་བོ་ཀ་ནས་དག་པས་སངས་རྒྱས༔དུས་གསུམ་འཕོ་འགྱུར་མེད་པས་རྡོ་རྗེ༔སྐུ་དང་ཡེ་ཤེས་ཡོན་ཏན་རྫོགས་པས་རིན་པོ་ཆེ༔རང་བྱུང་བདེ་བ་ཆེན་པོ་མི་འགྱུར་བས་པདྨ་བྱ་རྩོལ་བྲལ་བས་མ་བསྒྲུབ་ལྷུན་གྲུབ་ཏུ་རྫོགས་པས་ལས་ཀྱི་རིགས་སོ༔རིགས་ལྔ་རིགས་གཅིག་ཏུ་རྫོགས་པ་རིགས་ཀུན་གྱི་ཁྱབ་བདག་ཆེན་པོར་དོན་དམ་པའི་བསྒྲུབ་པ་ཡང་འདི་ཁོ་ནའོ༔ད་སྐྱེས་བུ་ཁྱོད་ཀྱི་རང་སྣང་སྟོང་པ་སངས་རྒྱས་མཁའ་འགྲོ༔རང་ལ་རང་གསལ་བ་རྡོ་རྗེ་མཁའ་འགྲོ༔འོད་སྣང་ལྷུན་སྟུག་པ་རིན་ཆེན་མཁའ་འགྲོ༔གསལ་བ་སྐྱོན་དང་བྲལ་བ་པདྨ་མཁའ་འགྲོ༔ལྷུན་གྲུབ་ཀྱི་སྣང་བ་མ་བཙལ་རྫོགས་པ་ལས་ཀྱི་མཁའ་འགྲོ༔མ་ངེས་སྣ་ཚོགས་སུ་སྣང་བ་སྣ་ཚོགས་མཁའ་འགྲོ༔རང་ངོར་རང་དམ་ལྡན་པའི་རང་གྲོལ་བ་དེ་ལས་འདས་ན་འཁོར་བ་དང་ངན་སོང་གི་འཇིགས་ཆེན་མེ་ལྟ་བུས་ཚིག་པ་དེའི་དོན་གྱིས་དམ་ཚིག་གི་མཁའ་འགྲོ༔སྣང་བ་ཐམས་ཅད་སྟོང་པ་ཆེན་པོར་རང་ཆས་སུ་ཡོད་པ་ཐམས་ཅད་མཁའ་འགྲོ་ཡིན་པས༔འོད་གསལ་གྱི་སྣང་བ་ཆེན་པོ་མཐོང་ནས་ངོ་འཕྲོད་པ་ཙམ་གྱིས་དུས་གསུམ་གྱི་རྒྱལ་བ་ཐམས་ཅད་ཀྱི་སྲོག་ལ་དབང་ཐོབ་པ་ཡིན་པས་ཡིད་ཆེས་པར་གྱིས་ཤིག༔ཀྱཻ་རིགས་ཀྱི་བུ་ཁྱོད་རང་གི་སྣང་བའི་འོད་གསལ་རྒྱ་ཆེ་ལ་ལྷུན་འཐུག་པ་འོད་དང་ཐིག་ལེའི་ཕུང་པོ་སྤྲུལ་པའི་སྐུ་སྣང་བ་མཐའ་ཡས་ཞེས་བྱ་བ་ཡིན་ཏེ༔དེའི་ཞིང་དུ་ནམ་མཁའ་ལྡིང་གི་ལྟ་སྟངས་ཀྱིས་ལྟོས་ལ་སྟག་མོའི་མཆོང་སྟངས་ཀྱིས་མཆོངས་ཤིག༔ཨ་ཨ་ཨ་ཕཊ༔ཀྱཻ་རིགས་ཀྱི་བུ་འོད་སྣང་གོང་དུ་འཕེལ་ནས་སྣང་བ་ཐམས་ཅད་འོད་གསལ་དུ་སྨིན་ཏེ་སྲིད་པ་ཐིག་ལེའི་དཀྱིལ་འཁོར་དུ་དག་པ་དེ་ཀ་ལོངས་སྤྱོད་རྫོགས་པའི་སྐུ་རྣམ་པར་སྣང་མཛད་ཅེས་བྱ་བ་ཡིན་ཏེ༔དེའི་དྲུང་དུ་གླང་པོ་ཆེའི་ལྟ་སྟངས་ཀྱིས་ལྟོས་ལ་ཁྱུང་ཆེན་འཕུར་སྟངས་ཀྱིས་འཕུར་ཅིག༔ཨ་ཨ་ཨ་ཕཊ༔ཀྱཻ་རིགས་ཀྱི་བུ་སྣང་བའི་འཕེལ་ཚད་རྫོགས་ནས་སྣང་སྲིད་དག་པ་རབ་འབྱམས་ཀྱི་དཀྱིལ་འཁོར་སྐུ་དང་ཚོམ་བུར་ཤར་བ་འདི་ཀ་ལོངས་སྤྱོད་རྫོགས་པའི་སྐུ་ཀུན་སྣང་བཀོད་པའི་རྒྱལ་པོ་ཞེས་བྱ་བ་ཡིན་ཏེ༔དེར་སེངྒེའི་ལྟ་སྟངས་ཀྱིས་ལྟོས་ལ་གློག་དམར་འཁྱུག་སྟངས་ཀྱིས་སོངས་ཤིག༔ཨ་ཨ་ཨ་ཕཊ༔ཀྱཻ་རིགས་ཀྱི་བུ་ཁྱོད་ཀྱིས་བགྲོད་པ་གསུམ་གྱིས་ཕ་རོལ་ན་དངོས་མཚན་ཁ་དོག་དང་བྲལ་བ་ཆོས་དབྱིངས་ཀ་ནས་དག་པའི་ཀློང་ཆེན་པོ་དབྱིངས་དང་ཡེ་ཤེས་གཉིས་སུ་མེད་པ་དེ་ཀ་གཞིའི་ཆོས་སྐུ་ཀུན་ཏུ་བཟང་པོ་ཞེས་བྱ་བ་ཡིན་ཏེ་དེར་ཀུན་ཁྱབ་ཡེ་ཤེས་ཀྱིས་གཟིགས་ལ་ནམ་མཁའ་ཁྱབ་བརྡལ་དུ་ཡན་ཐོངས༔ཨ་ཨ་ཨ་ཕཊ་ཀྱིས་ཕྱིར་མི་ལྡོག་པར་རྒྱས་གདབ༔ཀྱཻ་ཆོས་དབང་མི་འགྱུར་དབང་ཕྱུག་ཆེན་པོ་ཁྱོད་ལ་ད་ནི་དུས་གསུམ་གྱི་རྒྱལ་བ་ཡབ་ཡུམ་སྲས་དང་བཅས་པའི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར་ལོའི་དབང་གི་ཆུ་བོ་ཐམས་ཅད་འདུས་པ་གདོད་མ་གཞིའི་རྒྱལ་པོའི་དབང་འདི་ཐོབ་པས་དབང་ཐམས་ཅད་གཅིག་ཅར་དུ་རྫོགས་ཤིང་ཐོབ་པ་ཡིན་པས་ཡིད་ཆེས་པར་གྱིས་